Búist er við að svæðið verði opið áfram en almannavarnir hafa áhyggjur af því að fólk fari full glannalega. Hundruð göngugarpa hafa lagt leið sína að gosstöðvunum í dag og eru lögregla og björgunarsveitir með mikinn viðbúnað. Sumir eru illa búnir og dæmi eru um að fólk fari óvarlega nærri gosinu. Einn var í tjaldi við gosstöðvarnar í nótt.
Strax klukkan sjö í morgun voru um sextíu bílar við Grindavíkurveg og um hundrað við lokunarpóst á Suðurstrandarvegi. Þar er núna um kílómetralöng röð bíla.
Það virðist vera ekki minnkun á straumnum á fólki, hann er bara að aukast núna jafnt og þétt.
Segir Bogi Adolfsson, formaður Björgunarsveitarinnar Þorbjörns í Grindavík. Hann segir að margt beri að varast svo nálægt eldgosinu.
Fólk er að fara allt of nálægt við reyndum þarna í gær að beiðni lögreglustjóra og fimm mínútum eftir það þá vorum við búnir að rýma og þá flæddi hraun yfir hann sko. Þá kom einhver innspýting í gosið þannig að menn verða að fara varlega.
Við búum á Íslandi þetta getur breyst fljótt. Þetta er eldgos, aðstæður þar geta breyst mjög fljótt líka. Bara að fólk hugsi áður en það framkvæmir.
Fjöldi göngufólks lagði leið sína að gosinu í gærkvöld og í nótt og var mis vel búið. Gunnar Schram, yfirlögregluþjónn hjá lögreglunni á Suðurnesjum er í aðgerðastjórn. Hann segir að nóttin hafi gengið furðu vel miðað við aðstæður.
Björgunarsveitarmenn þurftu að ferja örmagna einn einstakling sem var aðframkominn af þreytu, bleytu og veðrið var nú ekki að hjálpa til þarna og þetta slapp mjög vel og svo Landsbjargarfólk labbaði hérna alla helstu stíga svona gönguleiðir að gosstöðvunum til þess að svona hvort að fólk væri í einhverjum erfiðleikum á þessum gönguleiðum og þeir tóku upp einhverja þreytta, ferjuðu þá til Grindavíkur annars gekk þetta bara furðu vel, sko.
Það hefur verið hvasst og blautt og þoka á gosstöðvunum en það virðist ekki hafa aftrað göngufólki.
Og einhverjir hafa verið þarna í nótt og einhverjar fréttir bárust af manni sem var í tjaldi þarna í góðu yfirlæti þannig að það er allur gangur á þessu.